Pályázat a Látványtervező Tanszék egyetemi tanár munkakör betöltésére

**A Magyar Képzőművészeti Egyetem**  
a „Közalkalmazottak jogállásáról szóló” 1992. évi XXXIII. törvény 20/A. § alapján  
pályázatot hirdet

**Magyar Képzőművészeti Egyetem**  
**Látványtervező Tanszék**  
**egyetemi tanár**

munkakör betöltésére.

**A közalkalmazotti jogviszony időtartama:**

határozatlan idejű közalkalmazotti jogviszony

**Foglalkoztatás jellege:**

Teljes munkaidő

**A munkavégzés helye:**

1062 Budapest, Andrássy út 69-71.

**A munkakörbe tartozó lényeges feladatok:**

* az oktatott szakterület anyagának folyamatos tartalmi és módszertani korszerűsítése; illetve az ilyen irányú tevékenység irányítása (pl. jegyzet, tankönyv, szakkönyv írása),
* megfelelő publikációs és tananyag fejlesztési, oktatás - és kutatásszervezési tevékenységet végez, idegen nyelven is;
* a szakmai- és egyéni értékrend hiteles képviselete az oktató-nevelő munkájában, a hallgatók értékrendjét formáló felelősségtudat;
* a tanszéken oktatott tárgyak magas színvonalú oktatása, nemzetközi kapcsolatrendszer kialakítása, ápolása;
* a doktorjelöltek munkájának irányítása, irányító jellegű részvétel doktori képzésben, részvétel doktori és habilitációs eljárásokban;
* önálló oktatási, kutatási programok szervezése, képesség új módszerek bevezetésére az oktatásban;
* részvétel a tanszék intézményi, közéleti, művészi/tudományos tevékenységében;
* előadásaival, publikációival, önálló szakmai kutatásaival emelje az intézmény rangját;
* kezdeményező módon vegyen részt a Látványtervező Tanszék szakmai munkájának folyamatos fejlesztésében, az oktató, kutató munkában.

**Illetmény és juttatások:**

Az illetmény megállapítására és a juttatásokra a "Közalkalmazottak jogállásáról szóló" 1992. évi XXXIII. törvény rendelkezései az irányadók.

**Pályázati feltételek:**

* egyetemi végzettség;
* tudományos fokozat (DLA és/vagy PhD doktori fokozat, és/vagy a doktori fokozattal egyenértékű a jogszabály alapján adományozott díj feltéve, hogy a díj tulajdonosa legalább alapképzésben szerzett oklevéllel rendelkezik);
* habilitáció, vagy azzal egyenértékű nemzetközi felsőoktatási oktatói gyakorlat;
* legalább tízéves felsőfokú szakmai, tudományos, kutató- vagy felsőoktatási tevékenység
* alkalmasság a hallgatók, tanársegédek tanulmányi, tudományos, illetve művészi munkájának vezetésére;
* idegen nyelven is képes előadás, szeminárium tartására, és legalább egy világnyelvből államilag elismert, középfokú nyelvvizsgával rendelkezik;
* idegen nyelvű publikációs tevékenység
* aktív, képzőművészeti és/vagy tudományos tevékenység;
* a szakterületen elért kiemelkedő eredmények;
* az MKE-nek adott, Nftv. 26. § (3) bekezdése szerinti elsőhelyes („A”) nyilatkozat,
* az adott tudomány vagy művészeti terület olyan nemzetközileg elismert képviselője legyen, aki kiemelkedő tudományos kutatói, illetve művészi munkásságot fejt ki;
* az oktatott művészeti ág egyes műfajainak, technikáinak és kifejezési formáinak magas szintű ismerete, a technikák alkalmazásában mesteri jártasság;
* az oktatott tantárgy tantervének, tantárgyi programjának az Egyetem képzési rendjében történő alkalmazására való felkészültség;
* rendszeres szakmai közéleti tevékenység;
* széleskörű hazai és nemzetközi kapcsolatrendszer, valamint szakmai közéleti elismertség;
* büntetlen előélet, cselekvőképesség, magyar állampolgárság, vagy külön jogszabály alapján a szabad mozgás és tartózkodás jogával rendelkező, illetve bevándorolt vagy letelepedett státusz.

**Előnyt jelentő feltételek:**

* élvonalbeli szakmai, művészeti díj;
* felsőoktatásban szerzett legalább 10 éves tapasztalat;
* felsőoktatási vezetésben szerzett legalább 5 éves tapasztalat

Egyetemi tanári megbízást az kaphat, aki a Magyar Képzőművészeti Egyetemmel közalkalmazotti jogviszonyban áll, illetve akivel az Egyetem közalkalmazotti jogviszonyt létesít.

**A pályázat részeként benyújtandó iratok, igazolások:**

A pályázatot a Magyar Felsőoktatási Akkreditációs Bizottság által meghatározott szerkezetű és tartalmú adatokkal, összesítésekkel, illetve dokumentumokkal szükséges – az alábbiak szerint – benyújtani. A MAB követelményei a [www.mab.hu](http://www.mab.hu/)honlapról teljes egészében megismerhetők.

**A teljes példány tartalma:**

1. Tartalomjegyzék (angol nyelven is benyújtandó)
2. A nyilvánosságra hozott pályázati kiírás.
3. A pályázó válasza a pályázati kiírásban foglalt feladatokra, amelyből kiderül, hogy az adott kiírásra jelentkezik (angol nyelven is benyújtandó).
4. Szakmai önéletrajz: a pálya legfontosabb állomásainak és eredményeinek listaszerű, időrendi bemutatása, összefoglalása.
   1. Tudományos, művészeti eredményei és azok elismerésének bemutatása (angol nyelven is benyújtandó): publikációk, alkotások, hivatkozási adatok, a nem írásos alkotások értékelhető részletezésű dokumentációja (célszerűen kiegészítve az ezt bemutató saját honlap elérhetőségével).  
      Kapcsolódási pont (link) a pályázó közleményeinek és hivatkozásainak teljes közhiteles listájához a Magyar Tudományos Művek Tárában ([www.mtmt.hu](http://www.mtmt.hu/)). A pályázó tegye hozzáférhetővé a tudományos publikációira vonatkozó adatait a Magyar Tudományos Művek Tárában. Mellékletként – megjelenési nyelvükön feltüntetve – szakmai publikációinak, illetve alkotásainak teljes listája, külön kiemelve a tudományos pálya szempontjából legfontosabbnak ítélt tíz publikációt/alkotást.  
      Szakmai portfólió (angol nyelven is benyújtandó)
   2. Eddigi felsőoktatási oktatási tevékenysége, ennek eredményeire és elismerésére vonatkozó adatok (angol nyelven is benyújtandó).
   3. Szakmai közéleti tevékenysége itthon és külföldön, ezek hazai és nemzetközi elismertségének adatai (angol nyelven is benyújtandó).
5. Azon tudomány/művészeti ág(ak) megnevezése, amelyben a pályázó eddigi tudományos/művészeti munkásságát kifejtette. Ha munkássága több tudomány/művészeti ágra is kiterjed, közülük meg kell jelölni azt az elsődleges tudomány/művészeti ágat, amely a szakmai tevékenységére meghatározóan jellemző.
6. A következő személyes dokumentumok másolata:
   1. egyetemi szintű végzettséget igazoló okmány,
   2. külföldi végzettség esetén a magyarországi diploma-elismerés okirata,
   3. doktori fokozat, tudományos cím (PhD, DLA, a tudományok kandidátusa, az MTA doktora, külföldön szerzett és honosított tudományos fokozat) okmánya
   4. amennyiben a pályázó rendelkezik habilitációval, akkor az azt igazoló okmány vagy azzal egyenértékű nemzetközi felsőoktatási oktatói gyakorlat igazolása a beküldő intézmény által,
   5. a külföldön szerzett fokozat honosítási okiratának másolata
   6. jogszabály alapján adományozott művészeti díj okmánya

**A szűkített példány tartalmazza:**

Tartalomjegyzék (angol nyelven is benyújtandó)  
Csak a fenti 3- 5. pont anyagai egy-egy magyar és angol nyelvű dokumentumban (külön fájlokban), valamint mellékletként (külön dokumentum/fájl) a publikációs lista. Kérjük, hogy a beadvány elektronikus változatát lehetőleg 3 db, egyenként 2 MB-nál nem nagyobb terjedelmű .doc(x) vagy .pdf fájlba szerkesszék! Ha valamely résznél a képi forma elkerülhetetlen, akkor azt kis felbontásban kérjük!

A pályázathoz – a teljes és a szűkített példánytól elkülönítve – csatolni kell továbbá:

1. szakmai-művészeti, tudományos tevékenységet tartalmazó önéletrajz,
2. a legmagasabb tudományos fokozat, habilitációs oklevél, valamint a nyelvvizsga-bizonyítvány(ok) hitelesített másolata, tudományos munkák jegyzéke, egyetemen kívüli pályázó estén három hónapnál nem régebbi hatósági erkölcsi bizonyítvány, publikációs és hivatkozási jegyzék,
3. a pályázó nyilatkozata, amelyben hozzájárul ahhoz, hogy pályázati anyagába – a vonatkozó jogszabályok és egyetemi szabályzatok szerint – az arra illetékes személyek, testületek betekinthetnek.

**A munkakör betölthetőségének időpontja: a bírálati és kinevezési eljárás függvényében, de leghamarabb** A munkakör legkorábban az államfői kinevezés napjától tölthető be.

**A pályázat beérkezésének határideje:** 2017. május 19.

**A pályázatok benyújtásának módja:**

* Postai úton, a pályázatnak a Magyar Képzőművészeti Egyetem Rektori Kabinetének címére történő megküldésével (1062 Budapest, Andrássy út 69-71.). Kérjük a borítékon feltüntetni: „Látványtervező Tanszék egyetemi tanári pályázat”.
* Személyesen: a Magyar Képzőművészeti Egyetem Rektori Kabinetén (Budapest, 1062 Budapest, Andrássy út 69-71. 1. emelet) történő leadással.
* A pályázati anyagokat nyomtatásban 2 teljes + 1 „szűkített” példányban, valamint mindezeket elektronikus változatban (CD, DVD, elektronikus levél csatolmánya) is el kell juttatni a kiíró részére. A pályázatot és annak mellékleteit elektronikus formában, legfeljebb 3 db, egyenként 2 MB-nál nem nagyobb terjedelmű doc vagy pdf fájlba kérjük szerkeszteni és CD/DVD-n csatolni.
* További információ kérhető: Losonczi Júlia (e-mail: [losonczi.julia@mke.hu](mailto:losonczi.julia@mke.hu), tel.: 666-2529).

**A pályázat elbírálásának rendje:**

A benyújtott pályázatokat egyetemi tanári véleményező testület formai és tartalmi szempontból értékeli, majd a szenátus azokat a pályázatokat, amelyek megfelelnek a munkakör elnyeréséhez szükséges feltételeknek, rangsorolja. A rektor a rangsorolt pályázatok közül kiválasztottat megküldi a MAB-nak véleményezésre, majd annak pozitív véleménye esetén felterjeszti az oktatásért felelős miniszternek. A kinevezésről a köztársasági elnök dönt. A nyertes pályázóval, amennyiben az Egyetemmel alkalmazásban nem áll, közalkalmazotti jogviszonyt létesít.

1. **A pályázat elbírálásának határideje: 2017.06.30.**

**A munkáltatóval kapcsolatban további információt a**www.mke.hu**honlapon szerezhet.**

Budapest, 2017. április 19.

Prof. Csanádi Judit  
rektor